A BIZOTTSÁG HATÁROZATA
(2006. december 22.)
a 853/2004/EK európai parlamenti és tanácsi rendelet hatálya alá tartozó egyes hús- és tejipari termékeknek Bulgáriából egyéb tagállamokba való szállítása tekintetében átmeneti intézkedések megállapításáról
(az értesítés a C(2006) 7029. számú dokumentummal történt)
(EGT vonatkozású szöveg)
(2007/31/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel Bulgária és Románia csatlakozási szerződésére, és különösen annak 4. cikke (3) bekezdésére,
tekintettel Bulgária és Románia csatlakozási okmányára, és különösen annak 42. cikkére,
tekintettel a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (4) bekezdésére,
mivel:
(1)
Az élelmiszer-higiéniáról szóló, 2004. április 29-i 852/2004/EK európai parlamenti és tanácsi rendelet (2) a veszélyelemzés és a kritikus szabályozási pontok elvének alapján megállapítja az élelmiszer-ipari vállalkozásokra vonatkozó általános szabályokat az élelmiszer-higiénia terén. A rendelet előírja, hogy az élelmiszer-ipari vállalkozóknak meg kell felelniük az említett elveken alapuló strukturális követelményeknek. Az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendelet (3) kiegészíti a 852/2004/EK rendeletben megállapított szabályokat. A 853/2004/EK rendeletben megállapított szabályok között a hús- és tejfeldolgozó létesítményekre vonatkozó különleges követelmények is szerepelnek.
(2)
Az Élelmiszerügyi és Állat-egészségügyi Hivatal (ÉÁH) 2006. november 27. és december 1. közötti bulgáriai kiküldetésének eredményei azt mutatják, hogy a hús- és tejfeldolgozó ágazat egyes létesítményei nem felelnek meg a 852/2004/EK és a 853/2004/EK rendelet rendelkezéseinek.
(3)
Emellett a Bulgáriában jelenleg alkalmazott nyomonkövethetőségi rendszer nem képes eleget tenni a bulgáriai helyzet által támasztott követelményeknek: Bulgária területén ugyanis olyan, harmadik országokból származó, illetve a Bulgáriában 2007. január 1-je előtt nyert hús, valamint nyerstej lelhető fel, amely nem felel meg a szóban forgó rendeleteknek.
(4)
Tekintettel a jelenlegi bulgáriai helyzetre, egyes hús- és tejipari termékek tekintetében helyénvaló átmeneti intézkedések meghozatala.
(5)
Az átmeneti időszakban valamennyi hús- és tejipari feldolgozó létesítmény helyzetét értékelni kell annak biztosítása érdekében, hogy egyes létesítményekben a közösségi követelményeknek való megfelelés miatt szükséges korszerűsítési folyamat befejezése ellenőrizhető legyen. Emellett a nyomonkövethetőségi rendszert is javítani kell a közösségi szabványoknak való megfelelés érdekében.
(6)
Az átmeneti időszak alatt tilalmat kell bevezetni bizonyos hús- és tejipari termékek Bulgáriából más tagállamokba való szállítására. Ugyanakkor a közösségi jogszabályok értelmében a Közösségbe 2007. január 1-je előtt az említett termékek exportálására engedéllyel rendelkező egyes feldolgozó létesítmények esetében e létesítmények garanciáitól függően eltérést kell engedélyezni.
(7)
Az e határozatban előírt átmeneti időszak legfeljebb egy év lehet. A bulgáriai hús- és tejipari helyzetet az említett időszak vége előtt felül kell vizsgálni, különös tekintettel a 2007 januárjában elvégzendő ÉÁH vizsgálat eredményeire.
(8)
Az e határozatban előírt intézkedések összhangban állnak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
E határozat a 853/2004/EK rendelet III. mellékletének alábbi szakaszaiban szereplő hús- és tejipari termékekre vonatkozik:
a)
I. szakasz (háziasított patás állatok húsa);
b)
II. szakasz (baromfihús és nyúlfélék húsa);
c)
III. szakasz (tenyésztett vad húsa);
d)
IV. szakasz (vadhús);
e)
V. szakasz (darált hús, előkészített hús és a csontokról mechanikusan lefejtett hús);
f)
VI. szakasz (húskészítmények); és
g)
IX. szakasz (nyerstej és tejtermékek).
2. cikk
(1) Az 1. cikkben említett termékeket (a továbbiakban: a termékek) tilos Bulgáriából más tagállamokba szállítani.
(2) A tagállamoknak biztosítaniuk kell, hogy a 89/662/EGK irányelvvel és különösen annak 3. cikkével összhangban az említett termékeket nem forgalmazzák a tagállamok között.
3. cikk
A 2. cikk (1) bekezdésétől eltérve a tagállamok engedélyezhetik a mellékletben szereplő feldolgozó létesítményekben nyert termékek forgalmazását, feltéve, hogy:
a)
a termék rendelkezik az érintett feldolgozó létesítményeknek a 853/2004/EK rendelet 5. cikkének (1) bekezdésének a) és b) pontjában említett állategészségügyi vagy azonosító jelölésével;
b)
a terméket a 854/2004/EK rendelet (4) 14. cikkében előírt okmány kíséri, amelyben Bulgária illetékes hatósága igazolja a következőket:
„A 2007/31/EK végleges bizottsági határozatnak megfelelő termékek.”
4. cikk
Ezt a határozatot Bulgária és Románia csatlakozási szerződésétől függően és annak hatályba lépési időpontjától kell alkalmazni.
E határozatot 2007. december 31-ig kell alkalmazni.
E határozatot a fenti időpont előtt felül kell vizsgálni különösen a 2007 januárjában elvégzett új ÉÁH vizsgálatok eredményeinek függvényében.
5. cikk
E határozat címzettjei a tagállamok.
Kelt Brüsszelben, 2006. december 22-én.